Nevjerojatne vijesti stižu iz Srbije. Vodstvo Crvene zvezde prijavilo je Cedevitu Euroligi jer je zagrebački klub odlučio da će prihod od utakmice koja se igra u petak 8. travnja ići za obnovu Vukovarskog vodotornja.

Srbi to smatraju neprimjerenim činom i provokacijom (?). Stajalište Zvezde detaljnije je objasnio predsjednik Nebojša Čović.

– Ne mislim da je to normalno, ali ako se vidi od koga dolazi i koliko Hrvati imaju frustracije od Srbije i Crvene zvezde, onda i ne čudi. Poznajemo dobro njihov mentalitet i nećemo nasjesti na njihove provokacije. O svemu smo obavijestili Euroligu jer se tako nešto nikada u povijesti nije dogodilo – rekao je Nebojša Čović za Kurir i dodao:

– Žao mi je što je Cedevita to napravila, ali razumijemo ih budući da su nam mušterije na sportskom terenu. Nećemo im odgovoriti na isti način. Imat ćemo između 500 i 1000 navijača u Zagrebu jer su ljudi još prije nabavili ulaznice.

Podsjetimo, u prvoj euroligaškoj utakmici ovih momčadi koja se igrala u beogradskom Pioniru, Zagrepčani su morali slušati i četničke stihove koje slave “straže generala Draže”, ali i gledati transparent koji slavi ratnog zločinca, nedavno preminulog generala Zdravka Tolimira, Mladićeva pomoćnika. Sve je to zabilježio naš novinar, a opširnije o tome možete pročitati ovdje.

Istaknimo i da je Hrvatski nogometni savez dio prihoda od ulaznica utakmice Hrvatske i Izraela, koja se igrala u Osijeku, donirao za vodotoranj. U akciju se uključio i igrač Barcelone Ivan Rakitić koji je gradu Vukovaru donirao 75.000 kuna te brojne fizičke i pravne osobe iz cijele Hrvatske.

Projekt „Vukovarski Vodotoranj – simbol hrvatskog zajedništva“ predstavljen je nedavno, a on uključuje obnovu ovoga najprepoznatljivijeg simbola Vukovara i Domovinskoga rata. Planirano je da vodotoranj izvana zadrži sadašnji izgled, odnosno sve ratne ožiljke. Njegova unutrašnjost bi bila uređena, postavit će se i panoramsko dizalo, a na vrhu će biti izgrađen vidikovac. Procjenjuje se kako će za potrebe obnove vodotornja, čiji se početak očekuje još tijekom ove godine, biti potrebno izdvojiti oko 20 milijuna kuna.

>> Dođu li Zvezdini navijači, i oni će pomoći obnovu Vukovarskog vodotornja!

>> Protiv Zvezde za Vukovarski vodotoranj